Adunarea cu fraţii slujitori

Chişinău – sâmbătă,  12 iunie 1993

Ewald Frank

Shalom tuturor, în scumpul Nume al Domnului Isus Hristos! Mai întâi ne vom ruga şi-I vom cere lui Dumnezeu să ne binecuvânteze. Dacă El nu ne binecuvântează, suntem adunaţi în zadar, dar El ne-a făgăduit că va fi cu noi şi că va fi acolo unde copiii Lui sunt adunaţi în Numele Lui. Îl vom ruga să vină în mijlocul nostru într-un mod deosebit.

Să ne rugăm împreună. 
Tată nostru ceresc, venim la Tine în preţiosul Nume al lui Isus Hristos, Domnul nostru. Mulţumim pentru această zi. Îţi mulţumesc pentru toţi fraţii şi pentru toate surorile, Îţi mulţumim pentru ocazia de a fi adunaţi în prezenţa Ta. Te rugăm pe Tine, Doamne, să fii aici într-un mod deosebit. Răspunde întrebărilor noastre, rezolvă problemele noastre, vindecă pe bolnavi, binecuvântează-Ţi poporul, Doamne. Te rugăm să ne călăuzeşti prin Duhul Tău cel sfânt. Fie ca voia Ta desăvârşită să se facă azi, aici pe pământ, aşa cum se face în ceruri. Şi Îţi vom da Ţie toată cinstea şi slava în sfântul Nume al lui Isus. Amin. Puteţi să vă aşezaţi.

Este un mare privilegiu pentru mine să fiu astăzi aici şi cred că mulţi aţi venit de foarte departe. Aceasta îmi arată foamea din sufletele voastre, arată preocuparea [voastră] de a răspândi mesajul acestui ceas. Când am auzit cum fraţii au venit dinainte să pregătească întâlnirile, am stat şi m-am gândit dacă a mai făcut cineva aşa înainte. Inima mea a fost atinsă şi fie ca Dumnezeu să binecuvânteze aceste două zile în mod deosebit. Să-I fie plăcut şi să aducă roade pentru veşnicie. După cum ştiţi, am avut privilegiul să fiu în foarte multe ţări şi întotdeauna sunt bucuros să fiu cu aceia care cred cu inima lor.

Astăzi vom atinge câteva subiecte, adresându-ne în special fraţilor şi celor care slujesc [cu Cuvântul]. Şi pentru surori va fi destul în acest mesaj. În zilele apostolului Pavel, el era preocupat ca fraţii să ducă acelaşi mesaj altora, să ducă mesajul pe care Dumnezeu i-l descoperise, în acelaşi Duh, la fel în fiecare aspect.

Aş vrea să vă citesc din 2 Tim. 2:1-2: „Tu dar, copilul meu, întăreşte-te în harul care este în Hristos Isus. Şi ce-ai auzit de la mine în faţa multor martori, încredinţează la oameni de încredere, care să fie în stare să înveţe şi pe alţii”. Acesta este un text minunat.

Un om al lui Dumnezeu are Cuvântul lui Dumnezeu pe inima lui. Cum a fost pe vremea lui Aaron: el avea pe piept acea placă când venea înaintea Domnului cu cele douăsprezece pietre care reprezentau cele douăsprezece seminţii ale lui Israel. El nu venea doar să predice o predică, ci el purta poporul lui Dumnezeu pe inima lui. Slujba pe care o avea el era rânduită de Dumnezeu. 

În acelaşi fel, toţi prorocii trimişi de Dumnezeu nu veneau cu o învăţătură deosebită, ca să înceapă o nouă religie, ci ei veneau cu Cuvântul descoperit de Dumnezeu. Ei erau trimişi cu mesajul lui Dumnezeu, la copiii lui Dumnezeu, pentru că noi suntem aici ca să ne pregătim pentru veşnicie. Noi nu suntem aici ca să fugim după unele învăţături, ci, în primul rând, suntem aici ca să ne întâlnim cu Dumnezeu, ca să avem o experienţă adevărată cu Domnul, să ne dedicăm din nou vieţile Lui, nu să-L slujim doar cu buzele noastre, ci să-L slujim cu toată inima şi cu toată viaţa noastră. 

Apostolul Pavel era sigur că Evanghelia pe care o predică este Evanghelia lui Isus Hristos şi, în Galateni 1, el putea spune: „Evanghelia propovăduită de mine...n-am primit-o, nici n-am învăţat-o de la vreun om, ci prin descoperirea lui Isus Hristos”. O puteţi citi în Galateni 1:11-12. El putea spune: „ce vă scriu eu, este o poruncă a Domnului”. Nu era învăţătura lui, ci era învăţătura descoperită de Duhul Sfânt. 
În acest fel, Dumnezeu a avut slujitorii Lui de-a lungul veacurilor şi în această ultimă epocă El cuprinde toată descoperirea Lui şi ceea ce n-au putut vedea toţi ceilalţi, putem vedea noi, astăzi.

În Vechiul Testament, fiecare proroc a profeţit despre o anumită parte şi, când le punem pe toate la un loc, este deplina descoperire a lui Isus Hristos dată mai dinainte.

Dacă citiţi Noul Testament, avem Evangheliile, avem epistolele către biserici şi către persoane individuale şi apoi, la sfârşit, avem Cartea Apocalipsei. Dacă luăm toate acestea împreună, avem descoperirea completă a lui Isus Hristos, avem descoperirea tuturor învăţăturilor şi descoperirea întregului plan al lui Dumnezeu.

Întorcându-ne la 2 Timotei 2, apostolul subliniază ca toţi ceilalţi să înveţe aceleaşi lucruri. Citesc din nou versetul 2: „Şi ce-ai auzit de la mine în faţa multor martori”. Nu ceva spus în particular, ceva şoptit la ureche.

Am întâlnit fraţi care mi-au spus: „Când am fost cu fratele Branham, el mi-a spus cutare şi mi-a spus cutare”, dar [nu a fost] nici un martor. Eu le-am spus: „Uitaţi-le!” Tot ceea ce predică sau învaţă un om al lui Dumnezeu, nu este ceva spus la ureche, în secret, ci este ceva predicat întregii adunări, tuturor fraţilor slujitori.

Există un punct pe care aş vrea să-l menţionez, pentru că fraţii din America au făcut din el o doctrină, pentru că un frate i-a asigurat: „Fratele Branham mi-a zis că întâi vor învia morţii şi ei vor fi pe pământ circa 30-40 de zile şi apoi noi ne vom întâlni cu ei, vom avea întâlniri împreună cu ei şi apoi vom pleca în cer”. Aceasta nu este conform Scripturii. Dar acest frate a spus: „Fratele Branham mi-a zis…”.

Mie nu-mi pasă ce spune cineva, ci trebuie spus în prezenţa martorilor, nu doar să vină un om şi să spună ceva. Biblia spune că Isus Hristos se va întoarce cu trâmbiţa lui Dumnezeu, cu vocea unui arhanghel şi întâi vor învia morţii în Hristos. Biblia spune că într-un moment, într-o clipită, noi vom fi transformaţi şi, împreună, vom fi luaţi în slavă. Acesta este Cuvântul Domnului. 
Noi trebuie să fim siguri, ca fraţi care slujesc, nu să spunem ceva, ci ceea ce avem de spus trebuie să fie scris în Scripturi. Chiar şi în Scripturi trebuie să găsim două, trei sau mai multe locuri, ca să fim siguri că ceea ce predicăm este sfântul Cuvânt al Dumnezeului Atotputernic. Pavel spune: „Şi ce-ai auzit de la mine în faţa multor martori, încredinţează la oameni de încredere”.
Iubiţi fraţi, mă uit la voi acum, în special la cei care slujesc şi care mărturisesc Cuvântul lui Dumnezeu: fiţi credincioşi! Nu adăugaţi nimic la el, nu scoateţi nimic, nu-i adăugaţi propria voastră înţelegere! Tot ceea ce aţi auzit şi vine de la Dumnezeu, prezentaţi altora în dragoste. Aici apostolul Pavel spune: „încredinţează aceleaşi lucruri la oameni de încredere”. Nu la cineva care este purtat încoace şi încolo, ci la cineva care stă ferm pe Cuvântul lui Dumnezeu. Şi Biblia spune aici: „care să fie în stare să înveţe şi pe alţii”. Aceasta este hotărârea lui Dumnezeu. 
Nu orice slujitor poate fi un proroc sau un apostol, nu oricine poate fi un învăţător, dar noi toţi care slujim cu Cuvântul lui Dumnezeu, slujim în acelaşi Duh care a fost peste toţi prorocii şi apostolii, pentru că [acest Cuvânt] nu este în mintea noastră, ci este o realitate vie în inima noastră. Noi suntem o parte din Cuvântul lui Dumnezeu. 

De multe ori întâlnim fraţi care vor să discute. Mie nu-mi plac astfel de fraţi. Vă spun de ce: pentru că eu ştiu că, Cuvântul lui Dumnezeu nu le-a fost încă descoperit, ci este doar o cunoştinţă în minte şi ei vor să discute şi să tot discute. Dacă este o descoperire în inima ta, tu o împărtăşeşti ca pe o mare comoară şi tu încredinţezi altora acelaşi Cuvânt descoperit ţie.

Eu nu sunt un proroc. Eu sunt cel mai mic în Împărăţia lui Dumnezeu, dar când l-am întâlnit pe fratele Branham, l-am întâlnit pe el după ce Îl întâlnisem pe Domnul. De multe ori oamenii se referă la întâlnirea cu un om al lui Dumnezeu, dar ei nu L-au întâlnit niciodată pe Domnul Isus Hristos. Este foarte important ca mai întâi să-L întâlnim pe Isus Hristos şi să primim descoperirea divină. Apoi, dacă Dumnezeu trimite un om al lui Dumnezeu, noi înţelegem ce spune el prin aceeaşi descoperire divină. Acesta este un lucru foarte important. Mulţi au fost cu Pavel în timpul lui, dar odată apostolul a trebuit să spună: „Toţi m-au părăsit; ei îşi caută foloasele lor. Ei nu sunt preocupaţi de lucrarea lui Dumnezeu”. Corintenilor, el le scrie: „unii predică din gelozie, unii predică din alte motive”. La fel este şi astăzi. Dar dacă noi suntem chemaţi la slujbă, fie că trebuie să mâncăm sau nu, ceea ce am primit noi este o trimitere divină şi noi trebuie să-L slujim pe Domnul. Noi trebuie să hrănim turma cu Cuvântul descoperit nouă. 
Dacă ne punem la inimă acest verset, ca fraţi slujitori, ca bătrâni şi diaconi în diferite adunări, fiţi siguri că ceea ce predicaţi voi se găseşte în Cuvântul sfânt al lui Dumnezeu.

În ultimul capitol al epistolei lui Petru, el scrie, referindu-se la epistolele apostolului Pavel: „În ele sunt unele lucruri grele de înţeles... pe care mulţi le răstălmăcesc ca şi pe celelalte Scripturi” [2 Pet. 3:16]. Dar dacă noi Îl înţelegem pe Dumnezeu şi planul Lui cu Biserica Lui, de asemenea şi rânduiala lui Dumnezeu în Biserică, că El a hotărât diferite slujbe pentru diferite scopuri... Conform celor spuse în Scriptură, 1 Cor. 12:28 şi Efeseni 4:11, Dumnezeu a aşezat în Biserică diferite slujbe pentru zidirea Trupului lui Isus Hristos. Nu este Biserica noastră, ci este Biserica lui Isus Hristos. 
Mulţi slujitori spun: „aceea este biserica mea”. Am întâlnit deja fraţi păstori de biserici, care spun: „aceasta este biserica mea şi eu hotărăsc ce se predică în biserica mea”. Acest lucru nu este corect înaintea lui Dumnezeu. Nu este „biserica ta” şi nu este „biserica mea”, ci este Biserica lui Isus Hristos. Şi Isus a spus în Matei 16:18: „Eu voi zidi Biserica Mea”. Nu era biserica lui Petru, nu era biserica lui Pavel, ci era Biserica Dumnezeului Celui viu. Isus Hristos a plătit preţul pentru Biserica Lui. Noi suntem mădulare ale Trupului Său şi El este Capul şi El domneşte şi stăpâneşte peste întreg Trupul. Şi toţi fraţii care au o slujbă adevărată de la Dumnezeu, se supun Capului şi unii altora. Ei lucrează împreună în acelaşi Duh, diferite slujbe, dar acelaşi Duh.

Cum Pavel le scrie, de asemenea, corintenilor: „Sunt felurite daruri, dar este acelaşi Duh; sunt felurite slujbe, dar este acelaşi Domn; sunt felurite lucrări, dar este acelaşi Dumnezeu, care lucrează totul în toţi” [1 Cor. 12:4-6]. Noi avem nevoie de o dedicare nouă Domnului. Dacă slujba noastră trebuie să fie roditoare, noi trebuie să ne dedicăm viaţa noastră Domnului. Pentru că Isus a zis: „despărţiţi de Mine, nu puteti face nimic” [Ioan 15:5]. Dar cu El suntem mai mult decât biruitori. Pavel a spus: „Pot totul în Hristos care mă întăreşte” [Fil. 4:13], prin Isus Hristos, Domnul nostru.

Aş vrea să mergem la un alt text, pe care să-l împărtăşesc cu voi. Mai întâi, aş vrea să citesc din 2 Tim. 2:15, referitor la fraţii slujitori şi cei care mărturisesc altora Cuvântul – mă refer la partea de învăţătură. Este o deosebire între a depune o mărturie despre lucrurile pe care Dumnezeu le-a făcut în viaţa noastră, experienţele noastre cu Domnul şi cineva care-L prezintă pe Domnul şi vorbeşte cu alţii despre lucrurile de învăţătură.

În 2 Tim. 2:15, citim: „Caută să te înfăţişezi înaintea lui Dumnezeu ca un om încercat, ca un lucrător care n-are de ce să-i fie ruşine şi care împarte drept Cuvântul adevărului”.

Nu să fii recunoscut de oameni, ci să fii confirmat, recunoscut înaintea lui Dumnezeu. Nu doar înaintea oamenilor, ci înaintea lui Dumnezeu. Noi trebuie să înţelegem că stăm în prezenţa Dumnezeului Atotputernic. Noi suntem ca o carte deschisă înaintea Lui: El ne vede, ne aude, ne cunoaşte gândurile, cunoaşte căile noastre – noi suntem în prezenţa Lui. 
Biblia vorbeşte fraţilor slujitori, în aceste două versete într-un mod deosebit: 2 Tim. 2, vers. 2 şi 15.

Acum mergem la un cuvânt scris de apostolul Petru. Vom citi din 2 Pet. 1:3-4. Mai întâi, el se prezintă pe el Bisericii ca un slujitor şi un rob al lui Isus Hristos – cunoaşteţi introducerea. Apoi, în versetele 3 şi 4, spune: „Dumnezeiasca Lui putere ne-a dăruit tot ce priveşte viaţa şi evlavia prin cunoaşterea Celui ce ne-a chemat prin slava şi puterea Lui, prin care El ne-a dat făgăduinţele Lui nespus de mari şi scumpe, ca prin ele să vă faceţi părtaşi firii dumnezeieşti, după ce aţi fugit de stricăciunea care este în lume prin pofte”.

Aici avem de două ori aici cuvântul „dumnezeiesc”. În versetul 3, Biblia spune: „Dumnezeiasca Lui putere” – este puterea lui Dumnezeu în Cuvântul lui Dumnezeu. Cuvântul lui Dumnezeu nu este gol. Cuvântul lui Dumnezeu este un Cuvânt dumnezeiesc, o putere dumnezeiască. Când Dumnezeu a vorbit: „Să fie lumină!”, a fost lumină, pentru că puterea Lui era în Cuvântul Lui. Înţelegeţi aceasta? Biblia spune aici: „Dumnezeiasca Lui putere ne-a dăruit tot ce priveşte viaţa şi evlavia prin cunoaşterea Celui ce ne-a chemat prin slava şi puterea Lui”. 

În versetul următor, el intră în subiect şi vorbeşte despre făgăduinţele scumpe, care ne-au fost date pentru ca noi să ne facem părtaşi acestei firi dumnezeieşti. Când acest Cuvânt este descoperit în noi, puterea dumnezeiască din Cuvântul lui Dumnezeu, puterea dumnezeiască va fi în noi, creând în noi firea dumnezeiască. Înţelegeţi aceasta? Mai mult decât atât, credeţi aceasta? Vreţi să se întâmple cu noi? Eu vreau ca Cuvântul lui Dumnezeu să devină realitate în viaţa mea. A venit timpul ca Trupul lui Hristos să fie o parte a Cuvântului sfânt al lui Dumnezeu.

În timpul acesta întâlnim mulţi fraţi care spun: „Noi venim cu Cuvântul făgăduit…”, dar fără putere divină, fără fire dumnezeiască, doar vorbind multe lucruri. Noi trebuie să ne întoarcem la Scriptură. Dumnezeu, prin puterea Lui dumnezeiască, ne-a dat făgăduinţele dumnezeieşti. Dacă aceste făgăduinţe devin o realitate vie în noi, noi suntem părtaşi firii dumnezeieşti, pentru că suntem fii şi fiice ale lui Dumnezeu, născuţi din nou, din sămânţa sfântă a Cuvântului lui Dumnezeu şi prin Duhul Sfânt.

În ultimele săptămâni, călătorind prin fosta Uniune Sovietică, am făcut câteva mii de kilometri, cu avionul şi cu maşina, dar un subiect a fost pe inima mea într-un mod deosebit: că noi suntem mai aproape de Dumnezeu decât a fost Adam. Adam a fost făcut de Dumnezeu, el a fost făcut după chipul lui Dumnezeu. Ceea ce înţelegem foarte bine este că Dumnezeu, ca Duhul cel veşnic, la început a ieşit din această plinătate de Duh şi lumină într-o formă vizibilă de apariţie. Înţelegem asta şi nu trebuie să intrăm în detalii. Eu nu ştiu dacă Dumnezeu a avut o oglindă atunci, dar Biblia spune: „Dumnezeu a făcut pe om după chipul Său, l-a făcut după chipul lui Dumnezeu” [Gen. 1:27]. Dacă Adam ar fi stat lângă Domnul, avea aceeaşi mărime a trupului, aceeaşi figură, totul la fel. Dar Adam nu a ieşit din Dumnezeu, el nu a fost o parte din Dumnezeu, ci el a fost făcut, el a fost creat. Cu Isus Hristos a fost diferit. El este Dumnezeu descoperit într-o formă vizibilă şi prin Isus Hristos, noi suntem, de asemenea, acum, la fel cum a fost El, născuţi din acelaşi Duh al lui Dumnezeu, din sămânţa Cuvântului lui Dumnezeu, pentru că noi suntem fii şi fiice ale lui Dumnezeu. Când Isus Hristos a înviat din morţi, a spus ucenicilor: „Mă sui la Tatăl Meu şi Tatăl vostru, la Dumnezeul Meu şi Dumnezeul vostru” [Ioan 20:17]. Isus Hristos este al doilea Adam.

În 1 Corinteni 15:49 citim: „Şi după cum am purtat chipul celui pământesc, tot aşa vom purta şi chipul Celui ceresc”. Şi Ioan scrie: „ce vom fi, nu s-a arătat încă. Dar ştim că atunci când Se va arăta El, vom fi ca El” [1 Ioan 3:2]. Dumnezeu a făcut un nou început, o nouă rasă de oameni, fii şi fiice ale lui Dumnezeu, după modelul lui Isus Hristos, Fiul lui Dumnezeu.

Mulţi oameni discută despre dumnezeire. Uitaţi subiectul şi uitaţi-i pe aceşti oameni! Dumnezeu nu S-a descoperit ca noi să discutăm despre asta. Dumnezeu S-a arătat în trup, a venit într-un trup ca al nostru, născut în această lume, ca să ne răscumpere, ca să biruiască moartea şi locuinţa morţilor. Apoi, S-a descoperit în Duhul ca să locuiască în cei răscumpăraţi. Nu este nevoie să discutăm despre subiectul dumnezeirii, dar este necesar ca să înţelegem prin descoperire divină de ce a ales Dumnezeu să lucreze astfel. 
Iată secretul: la început, în grădina Edenului, când Domnul a venit să-i viziteze pe Adam şi Eva, nu exista moarte, nu era păcat, nu era necaz, nu erau lacrimi. Totul era într-o splendoare, minunat. Dar apoi a venit un moment când rasa umană s-a supus Satanei – Satana în şarpe – şi şarpele a înşelat-o pe Eva. Şi pentru că s-a întâmplat în trup, în acest trup omenesc, în acest trup... Dacă păcatul original ar fi fost în afara trupului, Dumnezeu n-ar fi trebuit să vină niciodată într-un trup ca acesta. Dar pentru că păcatul original a fost în acest trup, El a trebuit să vină în acest trup, ca să ne răscumpere din acest păcat original şi să ne reaşeze în poziţia de fii şi fiice ale lui Dumnezeu.

Dacă cineva dezbate cu voi subiectul păcatului original, nu discutaţi. Dacă oamenii n-o văd, ei sunt orbi. Dar priviţi lucrul adevărat, pentru că Dumnezeu i-a făcut pe primii oameni în aşa fel ca ei să poată lua propriile lor decizii. El ştia că ei pot lua propria lor decizie. El de asemenea ştia că ei pot intra sub influenţa Satanei şi să ia decizia greşită. Totul era în planul lui Dumnezeu, pentru că Dumnezeu nu vrea ca în veşnicie să aibă doar fii şi fiice care sunt din afara Lui, care sunt după chipul Său, dar care să nu fie o parte din El. Scopul Lui veşnic a fost să ia aceste persoane care erau lângă El, [să le facă] să fie o parte din El, să fie născute din Cuvântul lui Dumnezeu şi prin Duhul lui Dumnezeu, nu doar create – asta a fost la început. Şi noi suntem mulţumitori lui Dumnezeu că l-a făcut pe om după chipul Său. 
Apoi, când Dumnezeu S-a făcut trup, în Isus Hristos, El a fost un om cum suntem noi, doar cu un singur scop: să ne aducă înapoi în legătură cu Dumnezeu, dar nu ca să fim undeva lângă Dumnezeu, ci ca să avem firea lui Dumnezeu, să avem viaţa lui Dumnezeu, să fim o parte directă din Dumnezeul Atotputernic. Şi aceasta s-a înfăptuit prin Isus Hristos, Domnul nostru.

Dacă predicăm aceste lucruri, chiar despre păcatul original, nu predicăm într-un mod certăreţ, ci arătăm din Scripturi cum a fost planul lui Dumnezeu chiar de la început. Dumnezeu a trebuit să-l facă pe om după chipul Său. El ştia că omul va cădea, de aceea El a venit să fie aşa cum suntem noi, ca să ne scoată din acest chip, în care noi putem cădea şi să ne reaşeze într-o relaţie cu El: carne din carnea Sa, os din oasele Lui, duh din Duhul Lui, viaţă din Viaţa Lui. Noi suntem cu adevărat fii şi fiice ale Dumnezeului Atotputernic.

Eu sunt foarte recunoscător lui Dumnezeu pentru slujba fratelui Branahm. Nu am cuvinte să exprim acest lucru. Dacă el ar trăi astăzi, mi-ar plăcea să-i spăl picioarele. Eu l-am iubit ca pe un om trimis de Dumnezeu, dar legătura mea cu el nu a fost în cele fireşti, ci a fost în Duhul, în Cuvântul lui Dumnezeu. Şi aşa cum citim în Scriptură, că „Dumnezeiasca Lui putere ne-a dăruit tot”, noi am primit Cuvântul făgăduinţei, prin care devii părtaş firii dumnezeieşti.

În Vechiul Testament, Psalmul 82, în Noul Testament, Ioan 10, Biblia vorbeşte despre cei la care a venit Cuvântul şi ei au fost numiţi „dumnezei”. Foarte ciudat... Erau oameni, dar au fost numiţi „dumnezei”. De ce? Pentru că substanţa divină a Cuvântului lui Dumnezeu a venit în inima lor. Acesta era vasul pământesc, dar interiorul era umplut cu substanţă divină şi astfel ei erau părtaşi naturii dumnezeieşti. Aceasta era partea minunată. Prorocii nu numai că transmiteau Cuvântul, ci ei erau o parte a Cuvântului. Ei înşişi au fost părtaşi firii dumnezeieşti. De aceea, Biblia spune în Evrei cap. 1, că: „După ce a vorbit în vechime părinţilor noştri prin proroci, în multe rânduri şi în multe chipuri, Dumnezeu, la sfârşitul acestor zile, ne-a vorbit în Fiul”. El a dat răspunsul. Cuvântul S-a manifestat, S-a descoperit. Cuvântul S-a făcut trup şi a locuit în mijlocul nostru şi noi am văzut slava Lui. 
Acum a sosit timpul ca noi să credem făgăduinţele pentru astăzi, ca să fim părtaşi naturii dumnezeieşti. Şi o spun din nou: toate descoperirile din Cuvântul lui Dumnezeu nu ne-au fost date de dragul dezbaterilor, ci ne-au fost date ca să fim părtaşi firii dumnezeieşti, ca ceva să se întâmple în inima noastră... pentru că Dumnezeu nu vorbeşte minţii noastre, Dumnezeu vorbeşte inimii noastre.

Şi în Ieremia 31:31, Domnul spune: „«Iată, vin zile», zice Domnul, «când voi face ... un legământ nou»”. Şi în Evrei 10 puteţi citi din nou, cu referire la acest cuvânt din Ieremia. Dumnezeu spune: „Voi face un legământ nou, voi scrie Cuvântul Meu în inima voastră”. Dumnezeu vrea să facă din noi oameni care umblă pe căile Lui. Firea noastră va fi întotdeauna împotriva acestui lucru, dar dacă voi aveţi firea dumnezeiască, veţi fi în legătură cu fiecare Cuvânt al lui Dumnezeu. Veţi spune „Da” fiecărei făgăduinţe şi veţi fi parte din ceea ce a făgăduit Dumnezeu în Cuvântul Său. Nu doar să predici ceva, ci să exprimi gândul lui Dumnezeu, să aduci planul lui Dumnezeu. 
Sunt mulţi care predică astăzi, dar ei nu sunt preocupaţi de planul lui Dumnezeu, ci ei au planurile lor proprii. Dacă îi ascultaţi pe marii evanghelişti, ei îşi prezintă planurile lor. Dar noi suntem aici ca să prezentăm planul lui Dumnezeu cu omenirea. Şi ţinta Lui finală este ca fiii şi fiicele Lui să se înfăţişeze înaintea Lui, să aibă totul, viaţa şi natura Lui, ca El. Nu doar creaţi de El, ci prin naştere să fie fii şi fiice ale lui Dumnezeu. Aceasta este marea taină a lui Hristos cu Biserica. Dacă noi suntem o parte a Trupului lui Isus Hristos, credem fiecare Cuvânt al lui Dumnezeu şi Îl rugăm pe El să facă ceva în inimile noastre. Aşa cum am citit aici, în Petru, că prin puterea Lui dumnezeiască ne-a dat totul în Isus Hristos, făgăduinţele cele mai mari şi scumpe, ca noi toţi să fim părtaşi firii Lui dumnezeieşti. Aceasta este importanţa mesajului, ca Dumnezeu să împlinească în noi ceea ce a planificat El deja în veşnicie. 

Şi acum, privind în urmă, noi vedem cum a lucrat: întâi a creat pe cineva lângă El, având chipul Lui, dar nu viaţa Lui, pentru că el nu ieşise din Dumnezeu, ci era lângă El. Noi suntem ai Lui, la fel cum Isus Hristos este Fiul lui Dumnezeu. Şi fiecare fiu este o parte din tatăl său. La fel şi noi, suntem fii şi fiice ale lui Dumnezeu, suntem o parte a lui Dumnezeu. Păcatele noastre sunt iertate, suntem răscumpăraţi prin sângele Mielului lui Dumnezeu. Când Isus Hristos a murit pe crucea Golgotei, noi am murit împreună cu El. Când a fost înmormântat, noi am fost înmormântaţi cu El. Când a înviat din morţi, noi am înviat împreună cu El şi suntem aşezaţi împreună cu El în locurile cereşti. Noi aşteptăm doar împlinirea de fapt a tuturor acestor lucruri. Pentru că în Romani 8, citim că toată firea aşteaptă şi suspină şi noi, de asemenea, aşteptăm acea zi, când acest trup va fi transformat şi vom fi luaţi în slavă şi Îl vom vedea pe El care ne-a iubit, care ne-a răscumpărat, care a pus viaţa Lui în inima noastră şi în final vom fi aşa cum este El. 
Poate pentru noi este greu să înţelegem, pentru că privim la noi înşine şi cum spune Pavel în Romani 7: „Ştiu, în adevăr, că nimic bun nu locuieşte în mine, adică în firea mea pământească, pentru că, ce-i drept, am voinţa să fac binele, dar n-am puterea să-l fac. Găsesc dar în mine legea aceasta: când vreau să fac binele, răul este lipit de mine”. Sunt încă lucruri în trupul nostru care nu ne plac şi de multe ori am spus Domnului: „Suntem în acest trup ca într-o închisoare”. Noi vrem să plecăm de aici. Înţelegeţi? Niciun copil adevărat al lui Dumnezeu nu se simte bine în acest trup. Niciun copil adevărat al lui Dumnezeu nu se simte bine în această lume. Niciun copil adevărat al lui Dumnezeu nu se simte bine printre necredincioşi. Acum avem natura dumnezeiască, noi nu aparţinem acestei lumi, ci noi Îi aparţinem lui Isus Hristos, suntem fii şi fiice ale lui Dumnezeu. Nu aici este casa noastră, ci casa noastră este Acolo: Noul Ierusalim este casa Miresei lui Isus Hristos; şi noi avem o dorinţă: să fim acolo. Şi în curând vom striga: „Vino, Doamne Isuse!” În acest moment, acest strigăt nu se aude, încă.

Sunt două locuri diferite în Scripturi, în Matei 25 şi în Apocalipsa. În Mat. 25:6, Scriptura spune: „Iată, vine Mirele! Ieşiţi-I în întâmpinare!” – aceasta este ultima chemare. Dar dacă noi am auzit ultima chemare, strigătul nostru nu este: „Vine Mirele!”, ci „Vino, Doamne Isuse!” Dacă noi suntem chemaţi afară ca să fim în Mireasa lui Isus Hristos, atunci trebuie să vină momentul când să strigăm: „Vino, Doamne Isuse!” Scriptura spune: „Duhul şi Mireasa zic: «Vino!»”. 

Mesajul se răspândeşte chiar acum: „Iată, vine Mirele! Ieşiţi-I în întâmpinare!” Acesta este timpul chemării afară şi apoi cei chemaţi afară, la sfârşit, vor striga în acord cu Duhul care locuieşte în noi şi natura dumnezeiască din noi depune mărturie. Noi nu aparţinem acestei lumi, noi vrem să fim Acasă şi atunci vom striga: „Vino, Doamne Isuse!” Duhul strigă în Mireasă: „Vino, Doamne Isuse!”

Am înţeles noi lecţia de astăzi, de aici? Voi, fraţi slujitori, care aveţi responsabilitate: eu sunt doar fratele vostru, nici mai mult, nici mai puţin. Aşa cum am spus înainte, chemările şi slujbele sunt diferite, dar este acelaşi Dumnezeu, acelaşi Duh Sfânt, acelaşi Domn care lucrează totul în toţi, acelaşi Trup al lui Hristos care vine din toate naţiunile, fiind unit cu Isus Hristos în Cuvântul lui Dumnezeu, care trăieşte puterea dumnezeiască, care creează firea dumnezeiască datorită substanţei divine din Cuvântul lui Dumnezeu. Binecuvântat să fie Numele Domnului!

Dragi fraţi, puneţi-vă la inimă ceea ce Pavel i-a scris lui Timotei: nu predicaţi lucrurile pe care nu le înţelegeţi perfect voi înşivă. Aşteptaţi cu predicarea despre un anumit subiect, până când sunteţi total satisfăcuţi în inima voastră, că vă este descoperit şi că toată Scriptura mărturiseşte despre acest subiect.

Odată am auzit un om din America pe o casetă. El a predicat circa o oră şi jumătate despre cele şapte tunete şi despre ce mai vreţi. Şi predica cu toată puterea lui. Şi când a ajuns la sfârşitul predicii sale, el a făcut următoarea afirmaţie: „eu v-am spus toate aceste lucruri, dar eu nu ştiu sigur dacă ele sunt chiar aşa”. 

Dragii mei fraţi şi surori în Hristos, dacă noi, care predicăm, nu ştim, cine ar trebui să ştie? Care sunt oamenii care să facă asta? Nu există nesiguranţă în Cuvântul lui Dumnezeu. Avem Cuvântul prorociei făcut şi mai tare. Cerul şi pământul vor trece, dar Cuvântul lui Dumnezeu rămâne pentru totdeauna, totdeauna şi totdeauna! 
Când Pavel scria lui Timotei, acel lucru era pe inima lui. El avea o responsabilitate, pentru că avea o chemare divină. De aceea, dorinţa lui era ca aceleaşi lucruri care i-au fost descoperite lui, să fie înţelese de fraţi şi toţi aceşti fraţi care merg în diferite ţări şi oraşe, să înainteze în acelaşi Duh, predicând aceleaşi descoperiri, aceleaşi învăţături, descoperite de acelaşi Duh Sfânt.

Eu nu sunt apostolul Pavel, dar am aceeaşi dorinţă; am aceeaşi dorinţă: să văd fraţi în Domnul care au aceeaşi descoperire dumnezeiască prin acelaşi Duh Sfânt. Fie că a predicat Pavel, fie că a predicat Timotei sau Tit, nu era nicio deosebire. Ei toţi predicau aceleaşi lucruri. Fie că predici tu, sau tu, sau eu, noi predicăm acelaşi Cuvânt al lui Dumnezeu, sub aceeaşi ungere a Duhului Sfânt. Noi nu avem nicio dorinţă de a ne ridica cu descoperiri deosebite.

Dacă întâlniţi un frate care este de părere că el trebuie să aibă o descoperire deosebită şi o învăţătură specială, rugaţi-vă pentru acel frate, pentru că el deja este pe o cale greşită. Dacă este cea mai mică dorinţă în voi să vă ridicaţi cu ceva, ca oamenii să se uite la voi: „fratele cutare a zis…”. Opreşte-te din a mai predica! Încă n-a sosit timpul tău, ca tu să predici. Dacă Dumnezeu te cheamă, n-ai ce face, dar ai o singură dorinţă: ca El să fie glorificat.

Nu este mesajul meu, nu este mesajul lui Pavel, nu este mesajul lui William Branham, ci este mesajul lui Isus Hristos şi „Cine are urechi, să asculte ce zice Bisericilor Duhul”. Sunt mulţi care l-au auzit pe fratele Branham, dar n-au auzit Duhul vorbind prin Cuvânt. S-au uitat la om şi i-au zis. „Tu eşti un om minunat al lui Dumnezeu”.

Nu aceasta este calea corectă, ci calea corectă este să auzi Cuvântul. Un om al lui Dumnezeu predică şi legătura ta nu este cu omul, ci omul lui Dumnezeu te aduce în legătură cu Dumnezeu prin predicarea Cuvântului, pentru că Cuvântul vine de la tron, atinge inima ta şi tu dai răspunsul înapoi la tronul lui Dumnezeu. Nu este o legătură cu predicatorul, ci este legătura cu Dumnezeu. 
Mulţi au fost în legătură cu Pavel, apoi l-au părăsit. Mulţi au fost în legătură cu fratele Branham, apoi au mers pe căile lor. Dar sunt unii, puţini, care sunt în legătură cu Dumnezeu prin Cuvântul sfânt. Şi  puterea Lui dumnezeiască ne-a dat toate lucrurile ca să creeze în noi o fire dumnezeiască, prin toate făgăduinţele Lui scumpe. Dumnezeu le-a dat prin Cuvântul Lui şi noi le primim în inima noastră şi Duhul lui Dumnezeu vine peste Cuvântul lui Dumnezeu ca să creeze o viaţă nouă în noi şi astfel devenim fii şi fiice ale lui Dumnezeu.

Fie ca Dumnezeu să ne binecuvânteze, fie ca El să fie cu voi şi fie ca aceste cuvinte pe care le-am auzit azi să nu se întoarcă înapoi fără rod, ci să împlinească scopul pentru care au fost trimise. Dumnezeu vă iubeşte şi eu vă iubesc şi împreună Îl iubim pe El şi împreună ne iubim unii pe alţii şi dorim să ne ajutăm unii pe alţii, ne rugăm unii pentru alţii şi natura divină devine tot mai vizibilă. Dumnezeu să vă binecuvânteze pe toţi şi să fie cu noi toţi! Amin.

Să ne ridicăm pentru un cuvânt de rugăciune. Câţi fraţi sunt aici, care au responsabilitate în adunări locale, care simt o chemare a lui Dumnezeu în viaţa lor şi doresc să fie uniţi cu Dumnezeu, doresc  să-I slujească aşa cum L-au slujit adevăraţii apostoli, aceeaşi învăţătură, totul în acelaşi Duh?

Fraţi şi surori, vă rog să vă închideţi ochii, nu vă uitaţi în jur. Acestea sunt momente ale dedicării în prezenţa Dumnezeului Atotputernic. În Vechiul Testament, în cartea Levitic, Dumnezeu a zis: „Îi voi sfinţi prin prezenţa Mea”. El este aici acum ca să sfinţească toate vasele Lui, să-Şi sfinţească toţi fiii şi fiicele Lui care au primit Cuvântul adevărului. 
Ne vom ruga pentru toţi, dar mai întâi aş vrea să mă rog pentru cei care simt că trebuie să-I slujească Domnului. Şi în timp ce toţi ochii sunt închişi, vreau să-i rog pe aceşti fraţi care slujesc cu Cuvântul lui Dumnezeu, să ridice mâinile în prezenţa lui Dumnezeu. Dumnezeu să vă binecuvânteze! Dumnezeu să vă binecuvânteze! Dumnezeu vede mâinile tuturor fraţilor. Binecuvântat să fie Numele Domnului! Eu simt prezenţa lui Dumnezeu. Dumnezeu este aici, El vă sfinţeşte. Natura lui dumnezeiască vine în inima voastră. Voi nu veţi mai fi aceiaşi. Aceasta este ziua pe care a făcut-o Dumnezeu pentru voi.

Tată ceresc, mă rog pentru toţi fraţii care au parte în slujbă, ca Duhul Sfânt să fie peste ei, adevărata ungere să vină peste ei. Doamne, binecuvântează-i şi fă-i o binecuvântare oriunde merg ei, dacă ei îşi deschid gura ca să vorbească Cuvântul Tău. Fie ca Duhul Sfânt să se odihnească peste ei şi ungerea Ta să fie cu ei. Îi dedicăm Ţie, Doamne, în slujba Dumnezeului Atotputernic, în mijlocul poporului lui Dumnezeu.

Şi acum aş vrea să văd mâinile celor care simt că sunt o parte a Trupului lui Hristos şi au o dorinţă în inimă şi doresc să vadă unitatea Trupului lui Isus Hristos, să vadă cum toţi slujitorii sunt una în Hristos şi cum Dumnezeu lucrează într-un mod miraculos ca să facă lucrurile. Noi avem o dorinţă să-L vedem pe Dumnezeul cel viu într-o Biserică vie, confirmându-Şi Cuvântul Lui viu prin cei care au o credinţă vie.

Acum ne ridicăm mâinile, toţi din acest loc. Eu ştiu că nu e nicio persoană care mai are nevoie de timp să se gândească. Voi ştiţi că acesta este ceasul deciziei. Aceasta este ziua pe care a făcut-o Dumnezeu pentru voi. Voi ştiţi că Dumnezeu v-a adus azi aici şi ştiţi că Dumnezeu v-a vorbit personal. Astăzi, Dumnezeu n-a vorbit soţului tău sau soţiei tale, nu vecinului tău, ci astăzi Dumnezeu ţi-a vorbit ţie personal. Dumnezeu ne-a vorbit în acest serviciu. Noi am primit făgăduinţele divine. Datorită acestor făgăduinţe, noi am primit natura dumnezeiască şi noi suntem fii şi fiice ale lui Dumnezeu.

Acum ne vom dedica Domnului. Ridicăm mâinile şi ne rugăm. Mare Dumnezeu din ceruri, Tu eşti Dumnezeul lui Avraam, Isaac şi Iacov. Doamne, Îţi mulţumim pentru această zi. Noi nu suntem nici proroci, nici apostoli, dar avem Cuvântul descoperit al lui Dumnezeu, dat apostolilor şi prorocilor, avem descoperirea întregului plan al lui Dumnezeu, avem descoperirea lui Isus Hristos şi, de asemenea, a planului lui Dumnezeu pentru omenire. 

Doamne, suntem aici în prezenţa Ta, ne dedicăm vieţile Ţie. Tu Ţi-ai dat viaţa pentru noi, Ţi-ai dat trupul, Ţi-ai dat sângele, Ţi-ai dat viaţa. Noi suntem aici ca să ne predăm total Ţie. Acum ne dedicăm pe noi înşine Ţie, în slujba Dumnezeului Atotputernic, în Numele lui Isus Hristos. Iartă-ne toate păcatele noastre, toate fărădelegile, toată necredinţa, tot ce a fost greşit. Iartă-ne, curăţă-ne, sfinţeşte-ne pentru ca noi să fim un popor sfânt pentru Tine, Dumnezeu sfânt. Pe Tine Te slăvim! Îţi mulţumim în Numele Sfânt al lui Isus. Şi toţi să spună: aleluia! Aleluia!

Dumnezeu a făcut-o. O veţi vedea în viitor; toţi vă veţi aduce aminte de această zi şi veţi spune: „Atunci, Dumnezeu a făcut-o”. Aleluia! Aleluia! Slavă lui Dumnezeu! Aleluia! Slavă lui Dumnezeu!

Şi acum ne vom ruga pentru serviciile care vor urma. 
Doamne Dumnezeule, ne rugăm pentru serviciile care vor fi ţinute astăzi după amiază şi mâine dimineaţă. Doamne Dumnezeule, dacă tu ai copii în acest oraş şi în această ţară, cheamă-i Doamne, adu-i la întâlnire, Doamne, vorbeşte inimilor. Noi Îţi încredinţăm toate lucrurile Ţie în Numele sfânt al Domnului nostru, Isus Hristos. Amin! 

Puteţi să vă aşezaţi. Vreau să mulţumesc iubitului frate care a aranjat această întâlnire de dimineaţă. Am călătorit atât de mult în ultimele luni şi eram gata să iau o mică pauză, dar ori de câte ori este aranjată o întâlnire, eu vreau să fiu acolo. Îmi voi lua vacanţa Acolo, pe marea de sticlă. Amin. 

Vă iubesc şi ştiu că şi voi mă iubiţi şi împreună Îl iubim pe Dumnezeu şi ne iubim unii pe alţii. Prin aceasta, lumea va cunoaşte că suntem copiii lui Dumnezeu şi adevăraţi ucenici ai lui Isus Hristos. Vă întâlnesc după amiază. Dumnezeu să vă binecuvânteze! Amin.        

